RÅDETS FORORDNING (EF) Nr. 1787/95 af 24. juli 1995 om åbning og forvaltning af et fællesskabstoldkontingent for rom, tafia og arrak med oprindelse i staterne i Afrika, Vestindien og Stillehavet (AVS) (andet halvår 1995)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 113,

under henvisning til forslag fra Kommissionen, og

ud fra følgende betragtninger:

Fjerde AVS-EØF-konvention (1) trådte i kraft den 1. september 1991;

i henhold til konventionens protokol nr. 6 kan varer henhørende under KN-kode 2208 40 10, 2208 40 90, 2208 90 11 og 2208 90 19 med oprindelse i AVS-staterne, indtil en fælles markedsordning for alkohol træder i kraft, indføres toldfrit i Fællesskabet på vilkår, som muliggør en udvikling af det traditionelle samhandelsmønster mellem AVS-staterne og Fællesskabet; Fællesskabet fastsætter hvert år, indtil den 31. december 1995, hvilke mængder der kan indføres toldfrit;

ved Rådets forordning (EF) nr. 1989/94 (2) blev der for perioden fra 1. juli 1994 til 30. juni 1995 åbnet et fællesskabstoldkontingent (løbenummer 09.1605) for rom, tafia og arrak for en mængde på 244 827 hl ren alkohol;

i henhold til artikel 2, litra a), i nævnte protokol skal toldkontingentmængden for perioden fra 1. juli 1995 til 31. december 1995 være lig med halvdelen af den mængde, der var fastsat for det foregående år, forhøjet med 10 000 hl ren alkohol;

nævnte protokol bestemmer i artikel 2, litra c), at opstår der ved anvendelsen af litra a) hindringer for udviklingen af det traditionelle samhandelsmønster mellem AVS-staterne og Fællesskabet, træffer Fællesskabet passende foranstaltninger til at rette op på situationen, og i artikel 2, litra d), at såfremt forbruget af rom skulle stige betydeligt i Fællesskabet, giver dette tilsagn om at tage den årlige stigningssats op til fornyet overvejelse;

af de foreliggende økonomiske oplysninger kan det udledes, at der er indtruffet en kraftig stigning i AVS-staternes og Fællesskabets traditionelle samhandel med rom;

af hensyn til behovet til forbrug i de tre nye medlemsstater bør kontingentet tilpasses i overensstemmelse med den nævnte protokols artikel 2, litra d) -

UDSTEDT FØLGENDE FORORDNING:

Artikel 1

Fra 1. juli 1995 til 31. december 1995 er nedennævnte varer med oprindelse i staterne i Afrika, Vestindien og Stillehavet (AVS) fritaget for told ved indførsel i Fællesskabet inden for rammerne af følgende fællesskabstoldkontingent:

>TABELPOSITION>

Artikel 2

Det i artikel 1 omhandlede toldkontingent forvaltes af Kommissionen, der kan træffe enhver administrativ foranstaltning med henblik på at sikre en effektiv forvaltning af det.

Artikel 3

Hvis en importør i en medlemsstat indgiver en angivelse om overgang til fri omsætning med anmodning om præferencebehandling for en vare, der er omfattet af artikel 1, og hvis denne angivelse antages af toldmyndighederne, trækker den pågældende medlemsstat ved meddelelse til Kommissionen på kontingentmængden en mængde svarende til sit behov.

Anmodningerne om sådanne træk med oplysning om antagelsesdatoen for nævnte angivelse skal straks fremsendes til Kommissionen.

Sådanne træk tillades af Kommissionen afhængigt af datoen for toldmyndighedernes antagelse af angivelserne om overgang til fri omsætning i den pågældende medlemsstat i det omfang, den disponible restmængde giver mulighed herfor.

Hvis en medlemsstat ikke udnytter de trukne mængder, tilbagefører den snarest muligt disse til kontingentmængden.

Hvis de mængder, der anmodes om, overstiger den disponible restmængde, finder tildelingen sted i forhold til de enkelte anmodninger. Kommissionen underretter medlemsstaterne om de foretagne træk.

Artikel 4

Medlemsstaterne sikrer importørerne af de pågældende varer lige og kontinuerlig adgang til kontingentet, så længe den resterende kontingentmængde giver mulighed herfor.

Artikel 5

Medlemsstaterne og Kommissionen indgår et nært samarbejde for at sikre, at denne forordning overholdes.

Artikel 6

Rådets forordning (EØF) nr. 3705/90 af 18. december 1990 om beskyttelsesforanstaltninger i henhold til fjerde AVS-EØS-konvention (3) finder anvendelse på de varer, der er omhandlet i nærværende forordning.

Artikel 7

Denne forordning træder i kraft dagen efter offentliggørelsen i De Europæiske Fællesskabers Tidende.

Den anvendes fra den 1. juli 1995.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 24. juli 1995.

På Rådets vegne

P. SOLBES MIRA

Formand

(1) EFT nr. L 229 af 17. 8. 1991, s. 3.

(2) EFT nr. L 200 af 3. 8. 1994, s. 2.

(3) EFT nr. L 358 af 21. 12. 1990, s. 4.